P. Minárik, poslanec: (2010-02-09):
Každý človek sa môže, dokonca má právo, myslím teraz pozitívne, nie prirodzené, rozhodnúť, ako naloží so svojím, zdôrazňujem svojím zdravím a aj so svojím životom. Nato, aby sa slobodne rozhodol, aby správne a slobodne vyhodnotil riziká svojho rozhodnutia, aby vedel, o čom rozhoduje, však potrebuje získať pravdivé, neskreslené a čo najúplnejšie informácie. Platí to v momente, keď sa napríklad rozhoduje, či pôjde po určitom úseku cesty šesťdesiatkou či deväťdesiatkou, a preto sa na niektoré úseky ciest umiestňujú informačné tabule, ktoré síce nezakazujú ísť rýchlejšie, iba odporúčajú ísť istou rýchlosťou, prípadne iba informujú, že daný úsek je úsek so zvýšenou dopravnou nehodovosťou. Platí to tiež v momente, keď si kupujete cigarety a na škatuľke si prečítate varovanie o tom, že fajčenie môže spôsobiť rakovinu pľúc, či znížiť potenciu. A platí to aj v momente, keď sa rozhoduje, či dovolí lekárom, aby na jeho tele vykonal nejaký medicínsky zákrok, respektíve aby mu lekári podali nejaký medicínsky prípravok. Všetky tieto tri uvedené príklady máme zakotvené aj v našom právnom poriadku, a preto nevidíme dôvod, prečo by ďalšie takéto upozornenie nemalo byť aj ohľadne hormonálnej antikoncepcie. Sme posmelení tým, že podobný prípad, keď ide o abort chirurgickou cestou, tento parlament tri schôdze dozadu prijal. Preto sme prišli s touto novelou, ktorá tento informovaný súhlas rozširuje aj na abortívnu hormonálnu antikoncepciu. Našou snahou je, aby sa zákonom upravila povinnosť informovať najslabšiu, najzraniteľnejšiu a zároveň najvzácnejšiu skupinu našich obyvateľov, naše ženy a dcéry o tom, aké účinky môže mať na ich zdravie a plodnosť užívanie kontraceptív. Bolo by dobré, aby sme to vedeli aj my muži a naši synovia, aby sme vedeli, akému riziku sú naše partnerky vystavené, ak sa rozhodujú užívať hormonálnu antikoncepciu vrátane postkoitálnej. Dnes však ešte nie sme tak ďaleko. Dnes sa uspokojujeme s oveľa menšou mierou informovanosti, ktorá je zacielená len na ženy, a to na ženy, ktoré túto antikoncepciu budú užívať. Naším cieľom nie je niečo zakazovať. Nie, máme iný a jediný cieľ, informovať verejnosť a ponúknuť iný pohľad, než je ten, ktorý prezentujú farmaceutické a distribučné firmy. Obchodné spoločnosti, ktoré slovami premiéra Fica sa len slepo ženú za ziskom a na človeka nehľadia. V krátkosti si zrekapitulujme fakty, ktoré sú o antikoncepcii všeobecne známe a dostupné, vo všetkých médiách sa ich môžete dočítať vrátane toho, že sú uvedené aj na letákoch antikoncepčných tabletiek. Cieľom týchto tabletiek je odstrániť riziko nechceného tehotenstva. Po druhé, kontraceptívny účinok týchto liekov je spôsobený prítomnosťou syntetických ženských hormónov. Po tretie, kombinácia týchto hormónov spôsobuje zmeny v menštruačnom cykle ženy a zabraňuje vzniku ovulácie, prípadne zahusťuje cervikálny hlien, čím zamedzuje splynutiu spermie s vajíčkom, pretože spermia nemôže prenikať k nemu. A po posledné, užívanie hormonálnej antikoncepcie môže mať nepriaznivé účinky na zdravie ženy, ktoré sa môžu prejaviť rôznymi príznakmi, od tých najľahších, ako sú bolesti hlavy, až po tie najťažšie, ako je poškodenie pečene či ohrozenie života ženy v dôsledku zvýšeného rizika trombózy. Toto všetko je známe a je to uvedené aj na príbalových letákoch. Lekári predpisujúci hormonálnu antikoncepciu určite dbajú na to, aby individuálne posúdili zdravotný stav ženy žiadajúcej o predpis a vhodnosť alebo nevhodnosť užívania týchto tabletiek pre konkrétnu osobu, ak ju vôbec predpisujú. Pretože máme aj také tabletky, ktoré sú dnes voľne dostupné. V tomto vidíme s kolegom Bauerom veľký a zásadný problém. A vidíme tento problém aj v príbalových letákoch. Príbalové letáky väčšiny hormonálnej antikoncepcie vôbec neuvádzajú informácie, ktoré môže byť pre niektoré ženy zásadné pri rozhodnutí, aké metódy plánovaného rodičovstva bude praktizovať. Ide o informáciu, že všetky prípravky dostupné na Slovensku môžu mať aj abortívny účinok. Ako som pred chvíľou povedal, prvotný princíp fungovania hormonálnej antikoncepcie spočíva v zabránení ovulácie. Lenže žiadna antikoncepcia nie je účinná na 100 %. A ak by to tak malo byť, muselo byť 100-percentné aj zdravie ženy a 100-percentný jej metabolizmus. Pretože ak nie, stáva sa, že predsa len k ovulácii dôjde. A nie je to žiadna, respektíve minimálna výnimka. Keď príde k nechcenej ovulácii, môže sa stať, že vajíčko bude spermiou oplodnené a potom nastáva posledný účinok, ktorý zabezpečuje stopercentnosť takéhoto prípravku. Vplyvom hormónov sa zmení výstelka maternice do takej miery, že keď oplodnené vajíčko príde na miesto, kde by sa malo uhniezdiť, nemá sa kde uhniezdiť, pretože sliznica maternice nie je spôsobilá takéto vajíčko prijať. Laickí zástancovia hormonálnej antikoncepcie sú poväčšine jednoducho presvedčení, že k takémuto niečomu nemôže dôjsť. Ako som však povedal, nie je to úplná výnimka. Viaceré významné štúdie ukázali, že napriek užívaniu hormonálnej antikoncepcie nastáva ovulácia až u 1,7, možno až u 20 % užívateliek a pri kombinovanej hormonálnej antikoncepcii sú tieto čísla aj väčšie. A nech by boli tieto čísla čo i len polovičné alebo desatinné, aj tak tomu u niektorých žien dochádza a ženy majú právo vedieť, že sa tak deje. Deje sa tak práve preto, že žiadna zo žien nie je stopercentne zdravá, a aj preto, že mnohé zo žien tieto medikamenty, ktoré pozmeňujú metabolizmus a vnútorné prostredie, neberú s úplnou pravidelnosťou. Môžu užívať v nesprávnom poradí, alebo aj vôbec ju zabudnúť zobrať. A v poslednej miere pomerne riedky výskyt môže prísť aj ku chybe u výrobcu. Nedávno došlo k prípadu, keď musel výrobca stiahnuť z obehu svoj prípravok, pretože mal nesprávne navreckované tabletky v jeho bajstroch. Ako som povedal, niekedy príde k splynutiu vajíčka so spermiou a toto vajíčko sa nemá kde  uhniezdiť, pretože maternica je tak pozmenená, že nie je toho schopná. Tento účinok pozmenenia výstelky nie je doplňujúcim mechanizmom hormonálnej antikoncepcie, naopak, je to cielene zamýšľaný účinok výrobcov tejto antikoncepcie. Tým sa totižto zabezpečuje jej prakticky stopercentná účinnosť. Mohol by som opisovať, ako k tej zmene výstelky maternice dochádza, ale to určite nie je našou úlohou. Nie sme tu ani ako lekári a ani toto nie je gynekologický kongres. Stačí jednoduché poznanie. Je to možné, stáva sa to a vajíčko oplodnené sa nemá kde uhniezdiť, respektíve vice versa maternica nie je schopná takéto vajíčka prijať. Možno poviete, vážení kolegovia, že by som si mal doplniť svoje znalosti o definíciu tehotnosti podľa najnovších vyjadrení Medzinárodnej federácie gynekológov a pôrodníkov, podľa ktorých začína tehotnosť až po implantácii vajíčka v maternici. Nie som tu preto, aby som viedol vedecký diškurz na to, že kedy sa v skutočnosti tehotenstvo začína. Toto je len zahmlievanie a vojna slov. My v tejto chvíli nechceme hovoriť ani priamo o abortívnosti, my chceme hovoriť o tom, že chceme žene poskytnúť všetky dostupné informácie, aby ona sama tieto informácie vyhodnocovala a aby sa ona mohla zodpovedne rozhodovať. Som tu preto, lebo naozaj množstvo žien netuší o tomto efekte antikoncepčných piluliek a mnohé z nich by sa určite rozhodli inak a s ich užívaním by mali problémy. Poviete, môžu si prečítať príbalový leták. Priznajme si otvorene, koľkí z nás pri predpísaných liekoch si tento príbalový leták čítame. Veď kto z laickej verejnosti by to robil, keď je tam tak strašne veľa textu a napísané takými drobnými písmenkami. A tí, ktorí si tú námahu predsa len dajú, sa v príbalovom letáku zväčša nedočítajú nič, čo by ich osobnú informovanosť naozaj zvyšovalo. Pretože napríklad v príbalovom letáku na takúto antikoncepciu sa môže 17-ročné dievča dozvedieť, citujem, „že nidácia oplodneného vajíčka v endometriu je značne sťažená“. Ruku na srdce, milé kolegyne, ktorá z vás vie, čo som teraz prečítal. Bez podceňovania, bez toho, že by som mal v úmysle ktorúkoľvek z vás uraziť. Ja som si totižto urobil taký malý domáci prieskum na mojich ženách, mám ich v rodine dosť. Začal som svokrou, potom jej štyrmi dcérami a skončil som mojou dcérou. Svokra, ktorá bola celý život zdravotnou sestrou, mi povedala, že čo je to nidácia v endometriu, teda nevie. Moja manželka, tá tušila, že by to niečo mohlo byť okolo vzniku nového života. Musím povedať, že školy v našom čase, čo sa týka biológie, boli asi lepšie ako u jej mladších sestier, z ktorých ďalšie dve nevedeli vôbec, a najmladšia, tá vedela presne, o čo ide. Ale tú zas nemôžeme brať za úplne smerodajný prípad, pretože je vyštudovaná farmaceutka, takže je prirodzené, že vedela, o čom sa hovorí. Moja dcéra – jediná nie je vysokoškolsky vzdelaná, pretože je len v poslednom ročníku vysokej školy, rovnako nevedela, a ani sa za to nejako nehanbila. Povedala, keď budem potrebovať, pozriem sa na internet. No jednoducho takáto informácia v príbalovom letáku je 17-ročnému dievčaťu na dve veci. Na nič a na nič. Alebo iná informácia z príbalového letáka, citujem, „výsledný efekt je silne antiproliferatívny“. Kto tomuto rozumie? Toto som už na mojich ženách radšej neskúšal, aby ma nevyhnali. Preto hovorím, mojich ženách, ja si tak moju svokru vážim, že ona patrí do toho okruhu, pani kolegyňa, toto som už proste na nich neskúšal. A preto hovoríme v našom návrhu zákona, že namiesto tohto klamania, zahmlievania, vojny slov, tam treba jednoducho napísať to, čomu rozumie každá: „Prostriedok môže vyvolať potrat.“ A vtedy sa každá z dotyčných užívateliek jednoducho môže slobodne a s dostatočným penzom informácií rozhodnúť. Áno, presne toto chcem urobiť. Môže to urobiť ale až vtedy takto slobodne, ak všetky informácie bude mať. Kde môže takéto informácie takéto dievča získať? Určite nie je dobré, ak ich získava na internete, pretože na to, aké informácie na internete získava od svojich kamarátok a rovesníčok, si stačí vybrať hociktorú internetovú diskusiu, hociktorý chat, ktoré medzi sebou tieto 13-, 14-, ale aj 17-ročné dievčatá vedú. To nie je o informovanosti. Takúto dobrú informáciu môže dostať len u lekára, potenciálne u lekárnika, ale keďže chceme, aby to bolo aj v určitom intímnom prostredí, tak to asi ťažko môžeme žiadať od lekárnika v priestoroch lekárne. Náš návrh preto smeruje, aby táto informovanosť bola zabezpečená lekárom. Na to, aby bola zabezpečiteľná lekárom je potrebné, aby každá takáto antikoncepcia bola na predpis, pretože inak sa to dievča k lekárovi nedostane. Toto je náš cieľ, nič viac a nič menej. Preto, dámy a páni, prosíme, aby ste v záujme informovanosti našich žien a dievčat tento návrh podporili. Ďakujem.